نیوزی لینڈ سانحہ نے اسلام دشمنی اور مغرب کے لبرل ازم ہونے کا پردہ فاش کردیا

علامہ راجہ ناصرعباس کا نیوزی لینڈ کی مسجد میں دہشت گردانہ حملے کے نتیجہ میں قیمتی انسانی جانوں کے نقصان پراظہار افسوس اور مذمت ۔

خبر کا کوڈ: ۴۳۹۹۹۴

تاریخ: ۱۶ خرداد ۲۰۱۹ - ۲۲:۱۲

رسا نیوز ایجننسی کی رپورٹ کے مطابق، مجلس وحدت مسلمین پاکستان کے مرکزی سیکریٹری جنرل علامہ راجہ ناصر عباس جعفری نے مرکزی سیکریٹریٹ سے جاری اپنے مذمتی بیان میں نیوزی لینڈ کی مسجد میں دہشت گردانہ حملے کے نتیجے میں درجنوں قیمتی انسانی جانوں کے نقصان پر شدید افسوس اور مذمت کا اظہارکیا ۔

انہوں نے کہا کہ نیوزی لینڈ کی مسجد میں ایک اسلام دشمن دہشت گرد کے حملے نے مغرب کے لبرل ازم کا پردہ فاش کردیا ہے،اس سانحے کے پیچھے سفید فاموں میں چھپی اسلام دشمنی ملوث ہے جو نائن الیون اور لندن حملوں کے بعد بھی دنیا نے دیکھی تھی، عالمی برادری اور انسانی حقوق کے اداروں کو اس عظیم سانحے پر سانپ سونگھ گیا ہے، اگر یہی سانحہ کسی مسلم ملک میں رونما ہوتا زمین آسمان ایک کردیئے جاتے۔

علامہ جعفری نے کہا: افسوس آزادی اظہار کا راگ الاپنے والے مغربی ممالک نے اس دل خراش سانحے کی خبریں اورتصاویر سوشل میڈیا پر نشر کرنے تک پر پابندی عائد کردی ہے، جوکہ قابل مذمت اقدام اور آزادی اظہار رائے پر قدغن کے مترادف ہے۔

انہوں نے اس سانحے میں شہیدہونے والوں کے اہل خانہ سے دلی ہمدردی کا اظہار کرتے ہوئے کہاکہ دوران نماز شہید ہونے والوں سے سنت آئمہ اطہار اداکی ہے ، جبکہ قاتل نے سنت ابن ملجم اور شمر بن ذی الجوشن ، خدا تمام شہداءکو اپنے جوار میں محشور فرمائے ۔

علامہ جعفری نے تاکید کی: مجلس وحدت مسلمین دکھ کی اس گھڑی میں پسماندگان کے غم میں برابر کی شریک ہے اور تمام شہداء کے لواحقین کے لئے صبر جمیل کی دعاکرتی ہے ۔ /۹۸۸/ ن